**Referat af zoom-bestyrelsesmøde onsdag den 19. maj 2021**

Deltagere i zoom-mødet: Eva, Mette, Pernille, Espen og Olav (referat)

Bestyrelsen holdt 19. maj et online-møde af 1 times varighed med følgende punkter på mødeagendaen:

Dagsorden:

1. **Afklaring i bestyrelsen om det er muligt at indkalde Drejets medlemmer til den ordinære generalforsamling 31. juli 2021 i lyset af coronasituationen i Danmark og i udlandet.**
2. **Status for Drejet maj 2021**
3. **Næste bestyrelsesmøde**
4. **Eventuelt**

**Ad 1. Afklaring og beslutning om Drejets generalforsamling i 2021:**

Som det fremgår af referatet fra forrige bestyrelsesmøde, 27. februar 2021, har vi udskudt beslutning til senest muligt om gennemførsel af dette års generalforsamling sidst i juli, for at kunne bedømme, om coronasituationen vil lægge os hindringer i vejen.

**Enstemmigt har bestyrelsen besluttet at aflyse dette år generalforsamling på Drejet den 31. juli 2021** og udskyde den til næste år i juli 2022.

I vor diskussion, der er udmundet i denne beslutning, har det været afgørende for os i bestyrelsen, at alle foreningens medlemmer skal have lige mulighed for at komme, uanset hvilket land man bor i, og deltage i den indkaldte generalforsamling, som skal afholdes på Drejet, ifølge vore vedtægter. På nuværende tidspunkt, er det ikke muligt at rejse ind i Danmark uden krav om test og isolationsperiode og returrejer til hjemlandene vil kræve tilsvarende tiltag. Fra enkelte lande har vi medlemmer, hvor myndighederne råder til at undgå rejser, selv om det ikke direkte er forbudt. Indrejse i Danmark vil dermed indebære et brud på nationale retningslinjer, f.eks. i Norge. Bestyrelsen kan ikke udelukke at grænserne igen åbnes inde generalforsamlingen, men hensynet til, at medlemmerne skal kunne planlægge ferie i rimelig tid, gør at beslutningen skal tages nu. Da vi ingen mulighed har for, at bedømme, hvordan situationen er i juli måned i år omkring coronasituationen i Danmark og de lande, hvor medlemmerne bor, har vi med beklagelse truffet beslutningen om aflysning dette år.

I bestyrelsen har vi diskuteret den uforudsete ulykkelige situation, at det er 2. generalforsamling i træk vi aflyser på grund af Corona. En konsekvens af udskydelsen er, at valgene til bestyrelsen ikke kan gennemføres som forskrevet i Drejets vedtægter. Vor vurdering er, at bestyrelsen i denne situation skal forsætte uændret frem til næste generalforsamling med varetagelse af de opgaver som ligger i bestyrelsen regi.

Vi mener det er vigtigt, at påbegynde en diskussion i foreningen om ændringer i vedtægterne om mulighed for afholdelse af generalforsamlingen på andre måder, så vi ikke fastlåses i beslutningsprocesser, valgprocedurer og bestyrelsens direkte dialog med medlemmerne, når særlige situationer opstår. Vore tanker om sådanne vedtægtsændringer vil vi bringe op til diskussion ved kommende generalforsamlinger.

**I forlængelse af aflysningen af generalforsamlingen aflyser bestyrelsen desuden fællesugen 2021 i uge 30** (24.-31. juli) med begrundelsen, at undgå smittespredning hvis mange med forskellige bopæl samles i sommerhuset og på grunden. Som tidligere nævnt vil ugen stilles frit og tildeles et medlem efter de almindelige bookingregler, som beskrevet på Drejets hjemmeside.

**Ad 2. Status for Drejet maj 2021:**

Årets rengøring er gjort godt og grundigt og blev hilst med stor tilfredshed. Huset var flot, rent og pænt til sæsonen, som igen meldes fuldt booket i løbet af foråret. Det er glædeligt, at Drejet i disse tider, er et kærkomment fristed for alle der har mulighed for at komme og bruge tid der.

Gaskomfuret vi havde lånt til erstatning for det defekte på Drejet, viste sig at være i en stand, som Asger Larsen VVS i Tryggelev ikke kunne påtage sig at installere. Der var defekter, som ville blive for dyre at udbedre. Vi har i stedet købt et fabriksnyt gaskomfur via Asger Larsen VVS, som bliver leveret og installeret omkring 1. juni og være et funktionsdygtigt komfur med oven i tiden frem til stillingtagen til fremtidig energi på Drejet, antagelig i juli 2022, når vi kan afholde en generalforsamling, der tager stilling til hvilken beslutning vi tager for fremtiden.

Vi har diskuteret og konkluderet, at vor affaldsordning fungerer dårligt med beholderne placeret ved den offentlige P-plads ved surfe-parkeringen 100 m fra leddet til Drejet. Wiren/hængelås, der skal aflåse låget, så kun vi kan få adgang, er klippet over og publikum på strandarealet lægger alskens affald i beholderen. Derfor vil vi gå i dialog med Langelands kommune om at få flyttet affaldsbeholderne ned til leddet og placeret på en måde så det signalerer ”privat skraldespand” og bliver tømt at renovationsselskabet på dette sted.

3. Næste bestyrelsesmøde:

Det blev besluttet af holde næste bestyrelsesmøde den 1. september 2021 kl. 19, også denne gang som et zoommøde. På mødet er et af punkterne at bedømme, om den planlagte arbejdsweekend 17.-19. september 2021 kan gennemføres og planlægge, hvilke opgaver der skal fokuseres på, hvis det besluttes at fastholde dagen som fælles arbejdsdag for Drejets medlemmer.

**Ad 4. Eventuelt:**

Der blev ikke bragt noget op under eventuelt.